Vrou dood, 4 beseer in botsing buite Bfn | Netwerk24
Vrou dood, 4 beseer in botsing buite Bfn
27 Maart 2020 19:14
Die ligte voertuig wat Vrydag buite Bloemfontein in 'n botsing teen 'n vragmotor betrokke was. 'n Vrou is dood en vier mense is beseer. Foto: Verskaf
'n Vrou is dood en vier ander mense beseer nadat 'n vragmotor en 'n ligte voertuig Vrydag in die vroeë oggendure op die N1 buite Bloemfontein gebots het.
Die nooddienste het omstreeks 04:00 op die toneel sowat 50 km buite die stad aangekom, waar hulle die twee voertuie aan die kant van die pad aangetref het.
Russel Meiring, ER24-woordvoerder, sê die vrou in die ligte voertuig is dood in die motor aangetref. Die ander insittendes, 'n man en twee kinders, het geringe beserings opgedoen.
"Hulle is na die naaste hospitaal gebring," sê Meiring.
Die vragmotorbestuurder het matige beserings opgedoen en is deur die provinsiale nooddiens behandel.